runetrust/blame-folketinget-dk huggingface dataset:
Esben Lunde Larsen (V), 2012-05-10:
Tak for det.
Det er jo chokerende, hvor lidt en minister har at byde ind med.
Altså, når vi taler om udvikling, er der jo ikke nævnt et eneste udviklingsinitiativ endnu fra ministerens side.
Der er talt om best practice, forenkling, vejledning om nedrivning og visionsgrupper.
Der er ikke nævnt et eneste eksempel, som skaber reel udvikling.
Så henviser ministeren til, at man har fremrykket offentlige investeringer, at man har gjort dit og dat.
Jeg vil spørge ministeren: Har ministeren ikke engang en praktisk løsning på at skabe vækst i de tyndt befolkede områder?
Det synes jeg virkelig er trist at høre på.
Jeg vil gerne spørge ministeren helt konkret: Kan ministeren dokumentere, at der er skabt vækst i Holstebro, for ministeren har fremhævet Holstebro som sådan et vækstcentrum, der skaber vækst rundt om sig, og at det er den måde, vi skal arbejde på?
Hvad er kriteriet for, at der er skabt vækst i Holstebro?
Det må ministeren jo kunne dokumentere, når ministeren fremhæver, at Holstebro er sådan et vækstcentrum.
Så helt enkelt: Hvad er kriteriet for, at Holstebro er blevet et vækstcentrum?
Carsten Hansen (S), 2012-05-10:
Det kan fru Mai Henriksen jo sige, hun kan sige, som hun ønsker, men der er da i hvert fald taget en lang række initiativer, som den tidligere regering ikke tog på området.
Så vil jeg bare sige, at vores vision er at skabe nogle af de job, som den tidligere regering mistede.
Vi har lagt en vision frem om at skabe 180.000 nye arbejdspladser i de private erhverv.
Vækst, arbejdspladser og uddannelse er helt afgørende, også for vores yderområder.
Det er vores vision.
Det er også det, jeg har sagt her i dag.
Mai Henriksen (KF), 2012-05-10:
Jamen skal jeg forstå det sådan, at den strategi, som ministeren så iværksætter, handler om nedrivning af boliger og om at tage fat i kraven på Låsby-Svendsen-typerne og om at omdanne helårshuse til sommerhuse?
Er det det, der er udgangspunktet for ministerens vision?
For jeg hørte ikke meget mere end de tre punkter. Vi kan jo høre, at selv Enhedslisten her i debatten i aften har bedt om en vision for området.
Hvordan skaber man udvikling?
Hvordan skaber man vækst?
Hvad er de overordnede perspektiver?
Ærlig talt, jeg synes, at det er tom snak.
Carsten Hansen (S), 2012-05-10:
Det var nu ikke ment nedladende over for fru Birgitte Josefsen, men jeg havde lige remset dem op, og jeg gør det gerne igen, også for fru Mai Henriksen i forbindelse med den del af det.
Men det er faktisk sådan, at vi på mit område har diskuteret med KL, hvordan vi river nogle af de 51.000 boliger ned, der står derude, og som er kondemnerbare.
Jeg har støvsuget mit eget ministerium for yderligere midler til nedrivning af boliger.
Jeg har taget et initiativ, hvor vi forhindrer Låsby-Svendsen-typerne i at blive ved med at leje ud til sociale nomader – det er helt afgørende.
Vi er ved at undersøge, hvordan vi kan fravige kravet om bopælspligt for danskere for at købe sommerhuse.
Vi har nedsat en visionsgruppe.
Vi har faktisk også gjort det, at vi har prioriteret og prioriterer midlerne til byfornyelsen, som jeg har redegjort for nogle gange.
Vi har lavet en database, vi har sat forskning i gang.
Vi er kort sagt rigtig godt i gang med at fokusere i forbindelse med LAG-midlerne, vi er i gang sammen med regionerne med at fokusere på vækstforaområdet, så der er en masse ting, som vi har i gang, og det er ud over de tværgående initiativer, så jeg håber, at det var et tilfredsstillende svar.
Mai Henriksen (KF), 2012-05-10:
Så hvis det stod til S og SF, havde man fået sådan en kommission.
Det er jo interessant, for dermed har ministeren jo lige sagt, at det er De Radikale, der blokerer for sådan en kommission.
Men jeg er glad for, at ministeren er blevet klogere.
Jeg vil dog lige tage fat i det sådan lettere nedladende svar, som blev givet til fru Birgitte Josefsen om, hvorvidt hun kunne høre eller ej.
For jeg kan tilsyneladende heller ikke høre, og jeg har heller ikke kunnet høre ordentligt efter, tror jeg, i de tidligere debatter, der har været, hvor jeg netop har været tilbage for at nærlæse ministerens bemærkninger til, hvad det er, der kommer af strategier fremover.
Og jeg må erkende, at jeg ganske enkelt ikke er blevet klogere på det.
Så jeg vil gerne spørge ministeren om det, og jeg skal måske bemærke, at ministeren skal svare.
Jeg spørger ikke til eksisterende initiativer, jeg spørger ikke til noget, VK-regeringen har lavet, eller til, hvad der er blevet videreført, og jeg spørger ikke til initiativer, som er blevet skabt i andre ministerier, jeg spørger helt nøjagtigt til, hvad ministeren har sat i søen af strategi egenhændigt inden for sit eget område.
Jeg håber, at spørgsmålet er klart, og jeg håber, at spørgsmålet er forstået, og at det er den ramme, der ønskes et svar inden for – egenhændigt.
Carsten Hansen (S), 2012-05-10:
Det er jo ikke så ringe at blive klogere – det skal man huske på.
Og man skal huske på, at det var et udspil, der var, før vi kom i regering.
Vi fik jo ikke et flertal sammen med SF.
Det ville vi gerne have haft, men nu har vi et godt samarbejde med De Radikale, og så er det regeringsgrundlaget, der gælder.
I stedet for at få en udkantskommission, som vi skrev dengang – det er jeg ked af, men sådan er det – så har vi faktisk fået en minister på området, og som borgmesteren i Tønder, som er Venstremand, har sagt, er han så glad for, at der er kommet en minister for landdistrikterne.
Han sagde: Nu er der et sted, hvor jeg kan henvende mig, hvor man tager problemerne alvorligt, og han ved, at problemerne bliver båret ind i regeringen.
Det er altså en Venstremand i Tønder, der har sagt det, og jeg kunne ikke være mere enig i det, han sagde i forhold til den del af det.
Jeg vil gerne sige, at det er sådan en myte, at vi ikke samarbejder.
Vi arbejder på tværs, som vi har redegjort for.
Vi har fokuseret LAG-midlerne, vi har gjort det, at vi har lavet »best practice«, vi har fokuseret vores områdefornyelsesmidler, og jeg håber, at Dansk Folkeparti vil bakke op, når vi siger, at nu giver vi altså 60 pct. refusion.
Vi gør det på bygningsfornyelsen, og vi gør det i forhold til områdefornyelsen, og der håber jeg, at man vil være med.
Der er også en lang række initiativer, som jeg ikke kan nå at nævne.
Mette Hjermind Dencker (DF), 2012-05-10:
Jeg anerkender, at ministeren sidder på et område, der kan være lidt svært i og med, at det at være minister for landdistrikterne går ind over en masse andre ressortområder, herunder også Fødevareministeriet og Trafikministeriet.
Men jeg har dog et ønske om, at ministeren alligevel vil løfte sløret lidt for, hvad ministeren helt konkret vil gøre for dem i yderområderne.
Her kan jeg også nævne et eksempel fra det samme udspil tilbage i maj 2010, hvor ministeren også ønskede, at der skulle være en udkantskommisson, som skulle sikre en regional udvikling og vækst i offentlig service, samt at yderområderne ville få en positiv befolkningstilvækst.
Det er vi jo sådan set i Dansk Folkeparti helt enige med ministeren i, men vi kan dog se langt efter den udkantskommission.
Men hvornår kan vi se frem til det?
Carsten Hansen (S), 2012-05-10:
For det første synes jeg bare, det var et godt eksempel, da fru Mette Hjermind Dencker nævnte de eksempler på initiativer, der er taget derude.
Jeg er fuldstændig enig i, at det er ildsjælene, vi skal understøtte, og jeg er rigtig glad for, at de her LAG-midler eksisterer – både fiskeri-LAG'en og den anden LAG.
Og så er jeg – undskyld jeg siger det – sådan set ligeglad med, om beslutningen er taget under den tidligere eller den nuværende regering, men det beviser bare, at de midler, der ligger i LAG'en, og som nu overføres til mit ministerium, understøtter lokale ildsjæle, som kan gøre noget.
Og i forhold til hvordan man ellers bruger støttemidler, får vi rigtig meget for pengene.
Det er bare for at eksemplificere det, og nu fik jeg lige tallene fra mine embedsmænd, som jo er med i salen i dag, så det var det ene.
Det andet er, at i forhold til den grønne omstilling er det jo fødevareministeren, der arbejder med det område, og der synes jeg, man skal stille et skriftligt spørgsmål til det.
Jeg synes også, det er et godt initiativ, så i forhold til den del af det er jeg enig i det.
Mette Hjermind Dencker (DF), 2012-05-10:
Jeg vil sige tak til ministeren for en glimrende redegørelse, og det var også rart at høre ministeren fortælle om LAG-midlerne.
Der skal ministeren jo også huske på, at de 700.000 kr., der går til LAG-midlerne, jo hverken er den nuværende regerings opfindelse eller noget, som regeringen har forbedret.
Derfor vil jeg også godt høre – lidt i tråd med det, fru Birgitte Josefsen spurgte ministeren om – hvad ministeren helt konkret vil gøre.
Her har jeg også et konkret spørgsmål, for noget af det, der ligger os på sinde – og som ingen af os ordførere faktisk har talt om i talerne – er økologi.
Derfor bliver jeg så glad, da jeg så, at der den 7. maj 2010 kom et udspil fra SF og Socialdemokraterne om, at SF og Socialdemokraterne gerne ville give 75 mio. kroner millioner til omlægning til økologisk landbrug.
Jeg kunne godt tænke mig at høre lidt om, hvornår vi kan se frem til at opleve det.
Carsten Hansen (S), 2012-05-10:
Jeg ved ikke helt, om fru Birgitte Josefsen hører så godt, men jeg har lige remset dem op for to minutter siden.
Nu vil jeg ikke remse dem op en gang til.
Men jeg vil godt sige, at der jo er en lang række af de initiativer, som er blevet taget tidligere, og som eksisterer nu.
Det er såmænd det ene.
Det andet er, at vi jo i regeringen har sat fokus på vækst, job og uddannelse.
Og som jeg sagde, er det også vores vision at fastholde det, efter at arbejdspladserne jo under den tidligere regering fossede ud.
Der er de tværgående initiativer, vi har taget, helt afgørende, og så en understøtning fra mit område med LAG-midlerne, med landdistriktspuljen, med at få ruinerne revet ned.
Det er med en blivende bevilling og ikke bare en 2-årig bevilling, som forsvandt ud af finansloven.
Og sådan kunne jeg blive ved.
Vi har faktisk taget rigtig mange gode initiativer.
Men læs nu talen, så når vi nok videre.
Birgitte Josefsen (V), 2012-05-10:
Jeg har lidt ondt af ministeren en gang imellem, for det er jo svært at være minister i et ministerium, der tilsyneladende ikke har nogen helt selvstændige beføjelser.
Så når jeg kigger på den her redegørelse, ser jeg, at alle de ting, der er listet op i redegørelsen, jo er initiativer, som er taget i andre ressortministerier.
Og så er det jo rigtigt, at LAG-området er blevet lagt over i Landdistriktsministeriet, men det skal jo også forhandles sammen med andre.
Så jeg vil stadig væk gerne høre, hvilke helt konkrete initiativer der er kommet eller vil komme fra landdistriktsministerens ministerium og ministerområde.
Carsten Hansen (S), 2012-05-10:
Jeg har faktisk lige redegjort for det.
Jeg kom lidt hurtigt ud af det sidste, men det er faktisk sådan, at jeg har remset en lang række initiativer op: LAG-midlerne; forenklet ansøgningsprocedure; overvågning af udviklingen; best practice; områdefornyelsesmidlerne, hvor Venstre meldte sådan lidt mærkeligt ud – det kan være, at jeg kan få en tilbagemelding på det – om de 75 mio. kr., vi øremærker, så de kan bruges ude i landdistrikterne; vejledning til kommunerne om nedrivning, for embedsmænd har støvsuget området; bolig i forhold til de sociale nomader og Låsby-Svendsen; bopælspligt i helårshuse; visionsgrupper osv.
Jeg synes faktisk, at vi er kommet langt på 6 måneder.
Så jeg synes faktisk, at vi er nået langt.
Vi skal selvfølgelig videre.
Flemming Damgaard Larsen (V), 2012-05-10:
Tak for det.
Jeg kunne godt tænke mig at høre lidt om det, der ikke er sket f.eks. ude på de små øer.
Der er ikke sket så meget, efter vi har fået den nye regering.
Der har ikke været så mange initiativer.
Mai Henriksen (KF), 2012-05-10:
Jamen det er lige før, jeg nærmest ikke kan finde ord, for jeg synes, at det, Enhedslisten ved hr. Lars Dohn lige sagde, var så fantastisk, altså det med at skabe et Danmark i balance og sikre en bedre sammenhæng.
Så synes jeg også, at det var fantastisk, at Enhedslisten også efterlyser et visionspapir.
Så jeg vil egentlig slet ikke stille et spørgsmål, men bare sige, at jeg er stum af begejstring.
Lars Dohn (EL), 2012-05-10:
Enhedslisten møder ikke op med ultimative krav, men vi er meget vedholdende, når det gælder den kollektive trafik.
Vi bliver svære at overbevise om, at det ikke er nødvendigt at skabe forbedringer i den kollektive trafik, også for småøernes vedkommende.
Annette Vilhelmsen (SF), 2012-05-10:
Jeg kan ikke sætte tal på, hvor mange kroner der vil gå til det.
Det er dem, der administrerer den, ofte ved private færgeselskaber, så det har jeg ikke noget tal på.
Flemming Damgaard Larsen (V), 2012-05-10:
Tak for det.
Nu er det jo således, at SF plejer at bryste sig af at være et parti, der gerne vil udbygge den kollektive trafik og sikre den kollektive trafik.
Men nu er det jo også sådan, at småøernes kollektive trafik er færgerne.
Det er, hvor mange afgange der kan være i løbet af en dag, og det er billetpriserne.
Nu er det således, at SF jo har fået igennem, at der bliver afsat 500 mio. kr. fra regeringens side til at forbedre den kollektive trafik, og der vil jeg godt spørge: Hvor stor en del af de 500 mio. kr. vil gå til at forbedre forholdene for de færger, der betjener vores småøer her i Danmark?
Andreas Steenberg (RV), 2012-05-10:
Det helt store problem for produktionsvirksomhederne i Danmark er de sidste 10 års uansvarlige økonomiske politik.
Man fik ikke øget arbejdsudbuddet, dengang man skreg på arbejdskraft, og det betød, at lønningerne blev meget, meget høje i Danmark i forhold til f.eks. Tyskland.
Man hældte skattelettelser ud og øgede det offentlige forbrug uden at have pengene, og i forbindelse med den økonomiske politik har det skabt nogle problemer for vores produktionserhverv, som vi lider under nu.
Det er rigtigt, at vi har sat skatter og afgifter op med 5 mia. kr., men den samlede erhvervspolitik over for produktionsvirksomhederne er enormt positiv, og den 2020-plan, regeringen har fremlagt, vil skabe 180.000 private job frem mod 2020.
Det er meget mere, end hvad der skete under hr. Anders Fogh Rasmussen, hvor jobbene sivede ud af Danmark på grund af den manglende økonomiske ansvarlighed.
Birgitte Josefsen (V), 2012-05-10:
Ordføreren sagde selv i sin tale, at man i Det Radikale Venstre var meget optaget af at forbedre rammevilkårene for produktionsvirksomhederne.
Jeg spurgte ikke om efterskoler og akuthelikopter, som vi selv var med til at sætte i søen.
Jeg spurgte til, om man i Det Radikale Venstre var af den opfattelse, at en forhøjelse af skatter og afgifter er en forbedring af rammevilkårene for erhvervsvirksomhederne, eller om det er en forringelse.
Når jeg snakker om erhvervsvirksomheder, var det, fordi ordføreren faktisk selv brugte ordet produktionsvirksomheder i sin ordførertale, og jeg går ud fra, at man mener det, man siger.
Andreas Steenberg (RV), 2012-05-10:
Vi hævede skatter og afgifter med 5 mia. kr. i finansloven.
De er bl.a. gået til at sikre tilskud til efterskolerne, som rigtig ofte ligger i landdistrikterne, og som den tidligere regering skar ned på, de er gået til at sikre den her akutlægehelikopter, og de er gået til at styrke erhvervsuddannelserne – erhvervsuddannelserne, som er et problem for mange landdistrikter, som vi også kan se af redegørelsen.
Så landdistrikterne har fået rigtig meget ud af det, selv om der selvfølgelig er nogle virksomheder, som er trætte af at betale den her afgift.
Man må også nævne, at nogle af pengene jo er gået til at lave en skattelettelse, nemlig til at afskaffe den multimedieskat, som den tidligere regering indførte, og som altså lagde skat på medarbejdere, som sad derhjemme med et multimedie, en computer, og arbejdede.
Det var sådan set også noget, der skadede landdistrikterne.
Birgitte Josefsen (V), 2012-05-10:
Nu er der forskel på, om man har lovet en strategi, eller om man har lyst til at lave en strategi, og landdistriktsministeren har lovet os en strategi og en handleplan, så jeg synes, der er en forskel.
Men jeg vil spørge ordføreren om noget.
Ordføreren var inde på, at man skulle forbedre rammevilkårene for produktionsvirksomhederne ude i yderområderne, ude på øerne, og mener ordføreren så, at det er at forbedre rammevilkårene, altså at man forhøjer afgifter og skatter, herunder NOx-afgiften?
Er det nogle forbedrede rammevilkår for virksomhederne?
Andreas Steenberg (RV), 2012-05-10:
Forventningens glæde er jo den største, og jeg står også tit op og tænker: Hvor er De Konservatives landdistriktsudspil?
Det kunne man så udnytte tiden til at komme med, mens man venter på, at regeringen kommer med sit udspil.
Jeg synes ikke, at det er rigtigt, at de her Låsby-Svendsen-typer ikke er med til skabe problemer, for det har jo fyldt meget i rigtig mange landsbyer, og det har i hvert fald gjort, at der er nogle, der ikke har lyst til at flytte hen til de landsbyer, så på den måde synes jeg nu, at det også har haft en betydning for manglende vækst og udvikling.
Mai Henriksen (KF), 2012-05-10:
Man kan jo spørge sig selv, om der kommer vækst og udvikling af at jagte sådan nogle som Låsby-Svendsen og ved at gøre helårshuse til sommerhuse.
Det kan man spørge sig selv rigtig meget om.
Jeg vil bare gerne spørge ordføreren, hr. Andreas Steenberg: Hvornår kommer den her så længe ventede strategi?
Der er ikke noget, jeg glæder mig mere til end at stå op om morgenen og tænke: Gad vide, om det er i dag, landdistriktsministerens strategi kommer.
Så hvornår kommer den?
Vi står jo en situation, hvor vi snart er ved at nå frem til sommeren, og vi har fået at vide, at den kommer i løbet af foråret.
Andreas Steenberg (RV), 2012-05-10:
Jeg kan nævne det, som jeg også nævnte i min tale, nemlig at vi er gået i gang med at omfordele de midler, der er til byfornyelse, fra byer til land.
Det hører direkte under ministeren for by, bolig og landdistrikters ressort.
Vi er gået i gang med at se på de her Låsby-Svendsen-typer, som har været et stort problem i mange år, og se på, om vi kan ændre lovgivningen, så kommuner kan være med til at stoppe det problem.
Det er i hvert fald tre helt konkrete initiativer, der allerede er sat i gang direkte under ministerens ressort.
Så har vi jo igangsat en masse andre initiativer, som er fælles initiativer mellem ministerens ressort og andre ministerier.
Mai Henriksen (KF), 2012-05-10:
Nu siger hr. Andreas Steenberg om de borgerlige, at de er sådan lidt lunkne over for den her ministerpost.
Næh, vi er lunkne over for ministerposter, der ikke har noget reelt indhold.
Hvis man ser på det, den borgerlige regering gjorde, kan man se, at den bl.a. stillede 36 forslag i det, der hed »Danmark i bedre balance«, og af det, som rent faktisk også er blevet vedtaget, kan jeg jo bare lige nævne et udpluk: forhøjet befordringsfradrag i yderkommuner, særligt udkantstilskud for erhvervsskoler og gymnasier i yderområder og initiativer som vækstkautionsordningen, eksportlåneordningen og kom i gang-lån, som jo netop skulle hjælpe til også ude i yderområderne.
Men jeg vil gerne stille Andreas Steenberg et meget enkelt spørgsmål: Hvilke nye initiativer har ministeren for by, bolig og landdistrikter egenhændigt sat i gang?
Jeg spørger ikke til videreførelse af eksisterende ordninger.
Jeg spørger ikke til kritik af den gamle regering.
Jeg synes, vi må begynde at komme ind i en ny rille.
Hvad kan ordføreren nævne?
Andreas Steenberg (RV), 2012-05-10:
Men udviklingen afhænger jo også af, om der er tryghed, så på den måde synes jeg sådan set, det er ret afgørende at få videreført den ordning med akutlægehelikopter.
Men hvis hr. Flemming Damgaard Larsen spørger til, om vi har sikret flere penge til f.eks. færgedrift, som jeg kan forstå at Venstre turnerer lidt rundt med at love, så må jeg sige: Nej, det har vi ikke sikret, men vi har til gengæld sikret, at vi har videreført, at vi giver små 90 mio. kr. om året til at støtte færgedriften, ligesom den tidligere regering gjorde.
Den tidligere regering har jo sådan set heller ikke taget de store initiativer til at øge den pulje, så på den måde er der ikke den helt store forskel.
Flemming Damgaard Larsen (V), 2012-05-10:
Jeg tror, at ordføreren må have misforstået mit spørgsmål.
Det, jeg er ude efter, er at få at vide, hvad der er af helt konkrete initiativer, Det Radikale Venstre har fået igennem, der gør, at udviklingen for småøerne er bedre fra nu af frem for førhen.
Det er udviklingen, jeg er ude efter at høre om, ikke hvad der ellers har været af tiltag.
Det er udmærket med helikoptere osv. til at give sikkerhed og tryghed.
Men det er en udviklingen på småøerne, jeg er interesseret i.
Andreas Steenberg (RV), 2012-05-10:
Desværre har vi ikke fået vores udligningsreform igennem endnu, bl.a. fordi hr. Flemming Damgaard Larsens parti ikke rigtig er villig til at lave en omfordeling af de midler, vi giver til kommunerne.
Men ellers har vi jo fået tilbagetrækningsreformen igennem, og vi har fået en finanslov igennem, der bl.a. sikrer den her akutlægelægehelikopter, som jeg fra min egen valgkreds, nemlig Vestjylland, ved man er utrolig glad for.
Det var en forsøgsordning, hvor pengene udløb, men fordi vi jo fik skaffet nogle ekstra penge i finansloven, fik vi videreført den ordning med akutlægehelikopter, og det er jeg utrolig glad for.
Jeg sad i det regionsråd, der var med til at sætte det i gang, så at ordningen nu vil blive videreført, er jeg ufattelig glad for.
Annette Vilhelmsen (SF), 2012-05-10:
Altså, de forhandlinger, der er i forbindelse med færgerne, og det øtilskud, der er, ligger som en del af kommuneforhandlingen, og det er ikke almindeligvis tænkt ind i den forhandling, som angår de 500 mio. kr.
Vi er selvfølgelig ligesom alle andre interesseret i, at trafikken til og fra øerne skal være hensigtsmæssig, men som det ligger her, er det en del af kommuneforhandlingen.
Flemming Damgaard Larsen (V), 2012-05-10:
Et er jo, hvad man har af ønsker osv. osv., et andet er, om Enhedslisten vil stå fast på, at det skal gennemføres, således at vi får forbedret betjeningen af de danske småøer.
Er det en politik, som Enhedslisten vil stå fast på?
Lars Dohn (EL), 2012-05-10:
Jeg kan garantere for, at det indgår i vores forhandlinger, fordi vi i de forhandlinger netop prioriterer spørgsmålet om gods og udvidelse af den gratis passagertransport.
Flemming Damgaard Larsen (V), 2012-05-10:
Nu var ordføreren fra Enhedslisten også inde på det med færgetrafikken til småøerne.
Der vil jeg godt spørge Enhedslisten, som jo er regeringens parlamentariske grundlag, også når det gælder finansloven, om man nu vil garantere, at en del af de 500 mio. kr., som skal afsættes til den kollektive trafik, vil gå til at forbedre færgebetjeningen til de danske småøer.